Diari Oficial de la Generalitat Valenciana


Sumari del DOGV 8482, del 08-02-2019 (2019/1173)

ACORD d'1 de febrer de 2019, del Consell, de declaració d'ocupació urgent dels béns i drets subjectes a l'expedient d'execució d'obres del posttransvasament Xúquer-Vinalopó (marge esquerre tram 1 - subtrams pk 0.000 a pk 10.600).
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8482

Data del DOGV
:   08-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1173


Data del document
:   01-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Acord

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ACORD d'1 de febrer de 2019, del Consell, de declaració d'ocupació urgent dels béns i drets subjectes a l'expedient d'execució d'obres del posttransvasament Xúquer-Vinalopó (marge esquerre tram 1 - subtrams pk 0.000 a pk 10.600). [2019/1173]  
Antecedents de fet  
Primer. D'acord amb l'article 44.2 del Reial decret legislatiu 1/2001, de 20 de juliol, pel qual s'aprova el text refós de la Llei d'Aigües (TRLA), l'aprovació dels plans hidrològics de conca implicarà la declaració d'utilitat pública dels treballs d'investigació, estudis, projectes i obres previstos en el pla.  
Alhora el Pla Hidrològic de la demarcació hidrogràfica del Xúquer es va aprovar per mitjà del Reial decret 1/2016, de 8 de gener, i en el seu article 3, de conformitat amb l'article 44.2 del TRLA i l'article 91 del RPH, es declaren d'utilitat pública als efectes de la Llei de 16 de desembre de 1954, d'Expropiació Forçosa, totes les infraestructures relacionades amb els programes de mesures dels plans hidrològics que s'aproven per aquesta norma, precises per a la consecució dels objectius ambientals de les masses d'aigua. Igualment, també es declaren d'utilitat pública els terrenys que no siguen de domini públic i resulten necessaris per a la materialització de les infraestructures indicades.  
  
L'annex 10 de l'esmentat Pla Hidrològic, inclou actuacions com la "Conducció Xúquer-Vinalopó. Posttransvasament Xúquer-Vinalopó ramal marge esquerre" i la "Conducció Xúquer-Vinalopó. Actuacions Complementàries de distribució en el posttransvasament Xúquer-Vinalopó", que són mesures bàsiques a executar per la Generalitat Valenciana per a assolir els objectius ambientals d'estat en diverses masses d'aigua subterrànies.  
Segon. La connexió Xúquer-Vinalopó permet la transferència d'aigües excedentàries del Xúquer per pal·liar la sobreexplotació d'aqüífers i dèficit d'abastiments de l'àrea del Vinalopó, Alacantí i Marina Baixa (art. 20 de la normativa del Pla Hidrològic del Xúquer).  
Aquesta transferència va ser declarada d'interès general de l'Estat pel Reial Decret llei 9/1998, de 28 d'agost, així com la utilitat pública i urgent ocupació de les obres que havia d'executar el Ministeri de Medi Ambient per a fer-la efectiva. La seua importància va quedar reflectida posteriorment per mitjà de la seua inclusió en el Pla Hidrològic Nacional.  
El denominat posttransvasament és la infraestructura necessària per al transport, regulació i distribució dels cabals del Xúquer des de l'obra construïda pel Ministeri fins als distints aprofitaments, per la qual cosa la seua execució és prioritària per a l'eficàcia del transvasament.  
Tercer. Aconseguir en 2015 el bon estat quantitatiu de totes les masses d'aigua és una exigència de la Directiva 2000/60/CE del Parlament Europeu i del Consell, de 23 d'octubre de 2000, per la qual s'estableix un marc comunitari d'actuació en l'àmbit de la política d'aigües.  
  
Per a la majoria de les masses d'aigua subterrànies del sistema Vinalopó-Alacantí aquest objectiu principal no s'ha aconseguit en termini i s'ha justificat una pròrroga per la necessitat d'adoptar dins de l'horitzó del pla hidrològic 2015-2021 les mesures referides en aquests antecedents, perquè són les que permeten la substitució dels bombaments d'aigua en les masses subterrànies en mal estat quantitatiu amb els volums d'aigua trasbalsats.  
L'actual sobreexplotació dels aqüífers és insostenible, és un incompliment de la directiva, posa en greu risc els abastiments urbans i els regadius que depenen d'aquests recursos hídrics i, en definitiva, el desenvolupament d'unes quantes comarques de la província d'Alacant, llevat que s'adopten en termini les mesures del pla hidrològic i es distribuïsquen els volums previstos.  
Quart. La transferència Xúquer-Vinalopó ja s'ha posat provisionalment en marxa i s'ha constatat la millora en algun dels aqüífers beneficiats pels transvasaments realitzats, però els volums transferits estan molt allunyats dels màxims previstos pel pla hidrològic i són insuficients per a arribar al mínim de substitució necessari per a l'èxit dels objectius ambientals, havent de finalitzar les infraestructures del posttransvasament per a completar la capacitat i millorar l'eficiència en la distribució de les aigües transvasades.  
El pressupost de les obres fins ara executades entre l'administració estatal i autonòmica se situa entorn dels 350 milions ?, incloent una forta injecció de fons europeus. Aquesta inversió haurà estat inútil si no pot transvasar-se el cabal previst, alhora que la Comissió Europea podria exigir la devolució d'aqueixes ajudes.  
La sobreexplotació actual dels aqüífers provoca una contínua disminució dels nivells piezomètrics que agreuja els problemes ambientals i de subministrament si no es du a terme la solució.  
  
Fonaments de dret  
I. Per tot això, queda constatada la utilitat pública de les obres de la conducció del Posttransvasament Xúquer-Vinalopó, com a requisit previ per a procedir a la seua expropiació forçosa (art. 9 de la Llei de 16 de desembre de 1954 sobre expropiació forçosa).  
II. L'article 52 de la Llei d'Expropiació Forçosa possibilita la declaració d'urgent ocupació dels béns afectats per l'expropiació a què done lloc la realització d'una obra determinada. Les circumstàncies que justifiquen aquest procediment excepcional per a les obres del Posttransvasament pendent venen exposades en els antecedents segon, tercer i quart.  
III. El projecte de «Nova conducció del marge esquerre del posttransvasament Xúquer-Vinalopó. 1a fase. Tram embassament del Toscar-Agost» va ser aprovat el 27 de juliol de 2015 i sotmés a informació pública el 22 d'abril de 2016 durant 30 dies hàbils i, després de les modificacions del projecte a resultes d'aqueix tràmit, va obtindre declaració d'impacte ambiental favorable el 18 d'agost de 2017, d'acord amb la mateixa i amb les al·legacions rebudes, el projecte definitiu va ser aprovat per la Direcció General de l'Aigua amb data 31 de maig de 2018, en el qual s'arreplega la relació de béns i drets afectats per les obres a executar.  
IV. Hi ha disponibilitat de crèdit, en el pressupost de la Generalitat per a 2019, per a dur a terme les expropiacions per afeccions a parcel·les rústiques i altres béns dels subtrams d'aquest projecte situats entre els pk 0.000 a pk 2.800 i pk 2.801 a pk 10.600, entre Bassa el Toscar i Bassa la Mola, en els termes municipals de Monòver i Novelda (Alacant).  
V. La competència per a formular la declaració d'ocupació urgent correspon al Consell d'acord amb l'article 52 de la Llei d'Expropiació Forçosa, en relació amb els articles 29 i 50 de l'Estatut d'Autonomia de la Comunitat Valenciana, i amb l'article 21 i la disposició final 2.ª de la Llei 5/1983 del Consell.  
VI. L'acord en què es declare la urgent ocupació dels béns afectats s'haurà de publicar en el Diari Oficial de la Generalitat Valenciana als efectes de l'article 56.2 del Reglament d'expropiació forçosa, perquè les persones interessades, una vegada publicada la relació i fins al moment de l'alçament de l'acta prèvia, puguen formular per escrit, davant de la Direcció General de l'Aigua, al·legacions només als efectes d'esmenar possibles errors que s'hagen patit al fer la relació dels béns afectats per la urgent ocupació.  
Per tot això, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, de la Generalitat, del Consell, a proposta de la consellera d'Agricultura, Medi Ambient, Canvi Climàtic i Desenvolupament Rural, el Consell, prèvia deliberació, en la reunió d'1 de febrer de 2019,  
  
ACORDA  
  
Declarar l'ocupació urgent dels béns i drets que s'indiquen en el llistat adjunt, per a l'execució del projecte per a la «Conducció del Posttransvasament Marge Esquerre, Tram I (subtram pk 0.000 a pk 2.800 i subtram pk 2.801 a pk 10.600), entre Bassa el Toscar i Bassa la Mola, en t.m. de Monòver i Novelda (Alacant)»  
  
Contra aquest acord, que posa fi a la via administrativa, les persones interessades per ser titulars de béns i drets en el procediment d'expropiació forçosa, podran interposar els recursos següents:  
1. Directament recurs contenciós administratiu davant de la Sala Contenciosa Administrativa del Tribunal de Justícia de la Comunitat Valenciana, en el termini de dos mesos, comptats a partir de l'endemà de la seua notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
2. Potestativament, recurs de reposició davant del mateix òrgan que ha dictat l'acte, en el termini d'un mes, comptat des de l'endemà de la seua notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que estabelixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 5 de febrer de 2019  
  
La consellera secretària,  
MÓNICA OLTRA JARQUE